
ΠΑΡΙΣ ΚΟΥΚΟΥΛΟΠΟΥΛΟΣ, πρόεδρος ΚΕΔΚΕ 

Για την αναθεώρηση άρθρου 24 Συντάγματος
Ι. Το ζήτημα του άρθρου 24 Συντ. έχει επανέλθει πάλι στο προσκήνιο της επικαιρότητας, με αφορμή την πρόταση που κατέθεσε η Νέα Δημοκρατία εν όψει της επικείμενης αναθεώρησης του Συντάγματος. 

Τα θέματα που ρυθμίζει το άρθρο 24 Συντ. δεν περιορίζονται στα δάση και τις δασικές εκτάσεις της χώρας. Βασικό ζήτημα για την τοπική αυτοδιοίκηση είναι ο πολεοδομικός και χωροταξικός σχεδιασμός, οι προϋποθέσεις άσκησης του οποίου ρυθμίζονται στις παραγράφους 2 –5 του άρθρου 24. 

Η ισχύουσα διατύπωση της παρ. 2 του άρθρου 24 του Συντάγματος, όπως έχει ερμηνευθεί από τη νομολογία του ΣτΕ, αναγορεύει τον χωροταξικό και τον πολεοδομικό σχεδιασμό της χώρας σε αποκλειστική αρμοδιότητα του κράτους και μάλιστα του κεντρικού. 

Έτσι, το ΣτΕ με τις αποφάσεις της Ολομελείας του 3661-3663/2005 έκρινε ως αντισυνταγματική την ανάθεση πολεοδομικών αρμοδιοτήτων ρυθμιστικού χαρακτήρα σε άλλα όργανα της Διοίκησης, πλην του Προέδρου της Δημοκρατίας. 

Το ζήτημα αυτό είναι πολύ σοβαρό, γιατί διαιωνίζει και σε συνταγματικό επίπεδο τον παραδοσιακό συγκεντρωτισμό του ελληνικού κράτους ενώ παράλληλα ακυρώνει όποιες μεταρρυθμιστικές προσπάθειες επιχειρήθηκε να γίνουν τα τελευταία 15 χρόνια για την αποκέντρωση των αρμοδιοτήτων πολεοδομικού σχεδιασμού. 

Σε μία συζήτηση όμως για τις πολεοδομικές αρμοδιότητες θα πρέπει να προσεγγίσουμε το σκοπό και το περιεχόμενο του Πολεοδομικού Σχεδιασμού αλλά και τη σχέση του με τον αναπτυξιακό προγραμματισμό και το χωροταξικό σχεδιασμό.
Σύμφωνα λοιπόν με το Ν. 2508/97, ο σκοπός του πολεοδομικού σχεδιασμού είναι η βιώσιμη οικιστική ανάπτυξη των ευρύτερων περιοχών των πόλεων και οικισμών της χώρας μέσα από:

· τη συνοχή και ανασυγκρότηση του αστικού και περιαστικού χώρου.

· την ανακοπή της άναρχης δόμησης και τη μεγαλύτερη δυνατή οικονομία των οικιστικών επεκτάσεων.

· την αναβάθμιση υποβαθμισμένων οικιστικών περιοχών.

· την προστασία των στοιχείων του φυσικού, αρχαιολογικού, ιστορικού και πολιτιστικού περιβάλλοντος εντός των πόλεων και οικισμών αλλά και στον περιαστικό χώρο.

Ο Πολεοδομικός σχεδιασμός πραγματοποιείται σε δύο επίπεδα. Στο πρώτο επίπεδο βρίσκονται τα Ρυθμιστικά Σχέδια, τα Γενικά Πολεοδομικά Σχέδια, και τα Σχέδια Χωρικής Οικιστικής Οργάνωσης Ανοικτής Πόλης.

Στο δεύτερο επίπεδο βρίσκονται οι Πολεοδομικές Μελέτες, οι Πράξεις Εφαρμογής τους και άλλες ειδικές Πολεοδομικές Μελέτες όπως αυτές των παραγωγικών ζωνών ή των αναπλάσεων.

Ο Πολεοδομικός Σχεδιασμός του δεύτερου επιπέδου, όπως αναφέρεται στο Νόμο αλλά και επιβεβαιώνεται στην πράξη μέσα από τις προδιαγραφές αλλά και τον τρόπο εκπόνησής τους, αποτελούν εξειδίκευση και εφαρμογή του πρώτου επιπέδου Πολεοδομικού Σχεδιασμού. Και το πρώτο όμως επίπεδο Πολεοδομικού Σχεδιασμού, πάλι με βάση το Νόμο, «εναρμονίζεται με τις αρχές και κατευθύνσεις του αναπτυξιακού προγραμματισμού και του χωροταξικού σχεδιασμού».

Τί προκύπτει από τα παραπάνω; Δύο βασικά κατά τη γνώμη μας συμπεράσματα:

· βασική παράμετρος για τον πολεοδομικό σχεδιασμό, είναι ο αναπτυξιακός προγραμματισμός.

· βασική προϋπόθεση για την ανάπτυξη αλλά και την προστασία του περιβάλλοντος, είναι ο σχεδιασμός του χώρου, γιατί όλα κάπου στο χώρο συμβαίνουν.

Δεν υπάρχει όμως μόνο ο χώρος, υπάρχει και ο χρόνος. Τόσο ο αναπτυξιακός προγραμματισμός όσο και ο χωρικός σχεδιασμός για να έχουν αποτελεσματικότητα και αποδοτικότητα πρέπει να έχουν σαφή χρονικό ορίζοντα.

Ο αναπτυξιακός λοιπόν προγραμματισμός στη χώρα μας έχει μια χρονική διάρκεια 5-6 χρόνια (τα 5ετή αναπτυξιακά προγράμματα ή τα 6ετή Κοινοτικά Πλαίσια Στήριξης).

Έχει όμως και ο χωρικός σχεδιασμός χρονικές διάρκειες τέτοιες, που στην ουσία αναιρούν τον αναπτυξιακό προγραμματισμό, στον οποίο είπαμε βασίζονται αλλά και υποστηρίζουν.

Να πούμε ότι τα Περιφερειακά Χωροταξικά Σχέδια ξεκίνησαν από το Β’ ΚΠΣ (1994-1999) και θεσμοθετήθηκαν κατά τη διάρκεια του Γ’ ΚΠΣ (2000-2006).

Το Εθνικό Χωροταξικό Σχέδιο και τα Ειδικά Πλαίσια για τον Τουρισμό, τη Βιομηχανία και τις Ανανεώσιμες Πηγές Ενέργειας βρίσκονται σήμερα σε εξέλιξη, τη στιγμή που σχεδόν ολοκληρώνεται το Εθνικό Στρατηγικό Πλαίσιο Αναφοράς για το Δ’ ΚΠΣ (2007-2013).

Από το 1985 που ξεκίνησε η Επιχείρηση Πολεοδομικής Ανασυγκρότησης, δηλαδή επί 20 και πλέον χρόνια δεν έχει ολοκληρωθεί καν το 50% των Πολεοδομικών Μελετών που ξεκίνησαν σε εφαρμογή Γενικών Πολεοδομικών Σχεδίων. Στην καλύτερη περίπτωση ο χρόνος ολοκλήρωσης μιας Πολεοδομικής Μελέτης είναι από 3 έως 5 χρόνια από την ημερομηνία ανάθεσής της με μέσους χρόνους ανάθεσης από 6 έως 12 μήνες. Οι αντίστοιχοι χρόνοι ολοκλήρωσης των Πράξεων Εφαρμογής κυμαίνονται σε ελάχιστες περιπτώσεις από 2 ως 4 χρόνια ενώ κατά κανόνα οι χρόνοι αυξάνουν στα 4 έως 6 χρόνια.
Αν συσχετίσουμε τις προηγούμενες χρονικές διάρκειες του αναπτυξιακού προγραμματισμού με εκείνες του χωρικού σχεδιασμού, αντιλαμβανόμαστε όλη την αυτόματη αναίρεση της αλληλοσχέτισής τους.

Μ’ έναν λοιπόν Χωροταξικό - Πολεοδομικό Σχεδιασμό να καρκινοβατεί μέσα στο χωροχρόνο, προβλέφθηκε στο Ν. 2508/97:
«Η πραγμάτωση των σκοπών του Νόμου επιδιώκεται με διαδικασίες συμμετοχής και αποκέντρωσης, που, εκτός από τις πρωτοβουλίες, τη σύμπραξη και τις αρμοδιότητες της τοπικής αυτοδιοίκησης, περιλαμβάνουν κατά το δυνατόν την ενεργή συμμετοχή του πολίτη και των κοινωνικών φορέων στη διαμόρφωση των επιλογών, των στόχων και προτεραιοτήτων, στη διάρθρωση των επιμέρους σχεδίων και προγραμμάτων και στην παρακολούθηση της εφαρμογής τους».

Και αποκέντρωση σημαίνει αποκέντρωση αρμοδιοτήτων και όλοι συμφωνούμε να συζητήσουμε για τις αρμοδιότητες σχεδιασμού και το Σύνταγμα.

Σ’ αυτήν όμως τη συζήτηση να θυμόμαστε ότι οι Χωροταξικός και Πολεοδομικός Σχεδιασμός δεν είναι μια νέα λειτουργία ούτε αυτοσκοπός.

Επίσης να θυμόμαστε ότι ο Χωροταξικός και Πολεοδομικός Σχεδιασμός πρέπει να έχει ημερομηνία λήξης. Πρέπει έγκαιρα να ολοκληρώνεται και έγκαιρα να προσαρμόζεται.

Κανένας σχεδιασμός, ανεξάρτητα από την αρμοδιότητα έγκρισής του δεν έχει νόημα, εάν δεν εφαρμοστεί και δεν γίνει κτήμα των τοπικών κοινωνιών.

Η αποκέντρωση αρμοδιοτήτων έγινε για να διασφαλίσει σύντμηση των παρατηρούμενων χρόνων έγκρισης και συνδυάζεται με ένα ιεραρχημένο επίπεδο Χωροταξικού - Πολεοδομικού Σχεδιασμού.

Να συζητήσουμε για τις Πολεοδομικές Αρμοδιότητες και το Σύνταγμα αλλά να ολοκληρώσουμε τις εκτελεστικές διατάξεις των Ν. 2508/97 και Ν. 2748/99.

Ας κάνουμε πράξη αυτό που προβλέπει ο Ν. 2508/97:

«Η πραγμάτωση του σκοπού του Νόμου επιδιώκεται με επιμόρφωση, εκπαίδευση και ενημέρωση, σε θέματα χωροταξικού και πολεοδομικού σχεδιασμού, του προσωπικού, με οποιαδήποτε σχέση εργασίας, υπηρεσιών του Δημοσίου, της τοπικής αυτοδιοίκησης και των Ν.Π.Δ.Δ., των μελών των αιρετών οργάνων και των στελεχών της τοπικής αυτοδιοίκησης και ιδιωτών επιστημόνων».

Και τέλος, για να μη μείνει στα χαρτιά ο Χωροταξικός και Πολεοδομικός Σχεδιασμός, ας εκπαιδεύσουμε - ενημερώσουμε τους πολίτες.

Ας ενεργοποιηθεί επιτέλους η διάταξη του Ν. 1337/83 για τις Πολεοδομικές Επιτροπές Γειτονιάς. Να μπούμε στα σχολεία και να μάθουμε στα παιδιά μας πώς να είναι πολίτες της πόλης με δικαιώματα και υποχρεώσεις.

Εμείς ως ΚΕΔΚΕ με την επιστημονική υποστήριξη του ΙΤΑ, δραστηριοποιούμαστε σε συνεργασία με το ΤΕΕ 
για την ιεράρχηση των επιπέδων Πολεοδομικού Χωροταξικού Σχεδιασμού και για την ολοκλήρωση / προσαρμογή του θεσμικού πλαισίου. Παράλληλα με την προσπάθεια μας για την θεσμικά κατοχυρωμένη αποκέντρωση αρμοδιοτήτων συνεργαζόμαστε και στηρίζουμε τα συναρμόδια υπουργεία και αναπτύσσουμε πρωτοβουλίες τόσο για την πιστοποίηση των υπηρεσιών μας όσο και για την ενημέρωση αιρετών, στελεχών της Αυτοδιοίκησης αλλά και ενημέρωση των τοπικών κοινωνιών. 
Η υπεύθυνη λοιπόν προσέγγιση του προβλήματος οδηγεί σε λύση που σε καμία περίπτωση δεν προϋποθέτει αναθεώρηση του άρθρου 24 του Συντάγματος.

